དེ་ཡང་བོད་མདོ་དབུས་ཁམས་གསུམ་དུ་བི་རིའམ་བེ་རི་ཞེས་པའི་མིང་ཐོབ་པ་ནི་ཤིན་ཏུ་མང་ལ།སྒོས་སུ་བོད་ཀྱི་ལོ་རྒྱུས་ཡིག་ཚང་རྣམས་སུ་རིགས་རུས་ལ་བེ་རི་བྱས་པ་དང་།ཡུལ་མིང་ལ་བེ་རི་བྱས་པ།སྡེ་ཚོ་ལ་བེ་རི་བྱས་པ།རྗེ་དཔོན་ལ་བེ་རི་བྱས་པ་དང་གང་ཟག་ལ་བེ་རི་བྱས་པ་སོགས་ཅི་རིགས་ཤིག་ཡོད་པའི་དབང་གིས།ང་ཚོས་བེ་རི་ཞེས་གླེང་སྐབས་མིང་ཐོབ་དང་གོ་དོན་འདྲ་མིན་སྣ་ཚོགས་མཐོང་འདུག་པ་ཡིན།དེས་ན་འདིར་ཐོག་མར་བར་ཁམས་བི་རིའམ་བེ་རི་རྒྱལ་པོའི་སྐོར་མ་གླེང་སྔོན་ལ་བེ་རི་ཞེས་པའི་མིང་ཐོབ་དང་བྱུང་ཁུངས་རིགས་རུས་སྐོར་ཅུང་ཟད་གླེང་ན།